**LESNÝ ŠKRIATOK BONIFÁC**

Ivan Vičar, z češtiny preložila Andrea Hynková

Možno si myslíte, že ryby odjakživa žili vo vode a nikdy nerozprávali, lenže sa veľmi mýlite.

Za starých čias, keď ešte ľudia neboli na svete a keď na zemi žili len zvieratá, behali ryby po zemi ako jašteričky, naháňali sa a veselo šantili. Mali niekoľko nôh, niektoré štyri, niektoré aj šesť, ako ktoré. Dnes majú namiesto nich plutvy, lenže to by sme predbiehali, a tak vám vyrozprávam pekne od začiatku celú tú zvláštnu históriu, ktorá dokazuje, aké je nebezpečné neposlúchať a nepoznať mieru.

Celé sa to odohralo v jednom pradávnom lese. Veď predsa vieme, že pred dávnymi rokmi tu nerástli smreky, duby ani borovice, ale prasličky a papradie. A boli to také veľké stromiská, o akých sa nám ani nesníva. Dnešné prasličky vyrastú najviac po kolená, aj to len tie najvyššie. Nikto by nepovedal, že kedysi boli väčšie ako desať mamutov. A to je dobre, že boli také velikánske, lebo dnes z nich máme veľa uhlia, ktorým si môžeme v zime zakúriť.

Ale vráťme sa k rybám. Rýb bolo vtedy všade plno. A keďže neboli nijakí rybári, nemal ich kto chytať. Ani dravým zvieratám nechutili, pretože majú šupiny, ktoré ich škriabali v krku. A tak ryby behali po lese, váľali sa na lúkach, dokonca niektoré sa zo samopašnosti šplhali aj po stromoch. Len do vody sa im nechcelo ani za svet. Keď aj, tak iba na chvíľu a hybaj von. Boli veľmi neposlušné. Čože také kapríky alebo liene, tie sú pokojné, po obede si najskôr ľahnú niekam do tieňa a driemkajú. Ani so šťukami, s lososmi alebo pstruhmi neboli nijaké problémy. Už vtedy boli veľkí športovci, organizovali rôzne súťažné hry a nikomu neprekážali. Najnezbednejšie boli sardinky. Bolo ich všade ako maku, plietli sa pod nohy, liezli, kam sa len dalo, a jednostaj na seba pokrikovali. Kým behali iba okolo vody na brehu, tak sa to dalo vydržať. No keď ich bol plný les, to bola trma-vrma a nedalo sa spať. Všetko okolo seba rozdupali, zničili čučoriedky, maliny, jahody a svojím krikom odplašili veveričky, jazvece a iné lesné zvieratá.

Lesný škriatok Bonifác ich dlhší čas s nevôľou pozoroval. Lesné zvieratá sa uňho na ich vystrájanie čoraz častejšie sťažovali. Ani on nemal kvôli nim v lese chvíľu pokoja. Keď to už bolo veľmi zlé a ich nezbedy dosiahli vrchol, zavolal si k sebe kráľa rýb Mečiara a dal mu čas, aby urobil s rybami poriadok. Lenže sardiniek buď bolo priveľa, alebo to bolo Mečiarovi celkom jedno, lebo býval ďaleko za lesom a sardinky ho nevyrušovali, a tak neurobil takmer nič.

Až raz, keď sardinky a s nimi aj iné neposlušné ryby celú noc vystrájali, behali a kričali a škriatok Bonifác ani oka nezažmúril, veľmi sa napajedil, vyskočil z postele a zakričal:

„Všetky ryby už aj do vody, odteraz už nikdy nepoviete ani slovo!“ a nahnevane do nich hodil svoju zázračnú čiapku.

Po týchto slovách sa všetky ryby zrazu ocitli vo vode, nohy sa im zmenšili na plutvy a začali plávať. Pod vodou sa pokúšali opäť pokrikovať, ale bolo to zbytočné. Od tých čias ryby plávajú vo vode a zabudli rozprávať.

No aspoň je teraz v lese pokoj. A ani vy nekričte, keď prechádzate cez les. Nikdy neviete, či vás nezačuje lesný škriatok Bonifác a nenahnevá sa. K lesu patrí jednoducho ticho.

*Z autorovej knihy Podivuhodné príhody lesného škriatka* ***/***www. bonifac.styl-stastie.sk/

/z časopisu Slniečko/

Motivačné otázky:

1. Viete, čo nemôžete robiť v lese, aby bol škriatok Bonifác s vami spokojný?

2 V dopravných prostriedkoch sa niekedy tlačíme ako sardinky z nášho príbehu. A občas sa tak aj správame. Čím vedia spolucestujúci znepríjemniť cestu v autobuse, električke alebo vo vlaku?

3. Sťažujú sa na teba niekedy susedia, že ich vyrušuješ? Čo im najviac prekáža?